Beatissime pater. Cum devotus vester Ericus Suvenonis, canonicus et perpetuus beneficiatus in ecclesia Aboensi, perpetuum simplex beneficium ecclesiasticum, prebenda nuncupatum sancti Sigfridi, in dicta ecclesia Aboensi, quod obtinet in manibus sanctitatis vestre, sponte et libere resignare proponat prout ex nunc resignat, supplicat humiliter sanctitati vestre devotus illius orator Iohannes Magni, clericus Lincopensis, quatenus resignationem hujusmodi admittentes sibique specialem gratiam facientes beneficium predictum, cujus fructus etc. quatuor marcharum argenti puri secundum communem existimationem valorem annuum non excedunt, sive premisso sive alio quovis modo aut ex alterius cujuscumque persona sen per similem dicti Erici vel cujusvis alterius resignationem de illo in Romana curia vel extra eam etiam coram notario publico et testibus sponte factam vacet, etiam si devolutum, affectum specialiter vel ex quavis causa in litteris etiam dispositione exprimenda generaliter reservatum, litigiosum, cujus litis status etc. existat, eidem oratori conferre et de illo etiam providere dignemini de gratia speciali, non obstantibus constitutionibus et ordinationibus apostolicis et statutis etc. ceterisque contrariis quibuscumque, et cum clausulis oportunis et consuetis. Concessum ut petitur in presentia domini nostri pape. Iohannes Casertanus. Et cum absolutione a censuris ad effectum presentium; et quod obstantie oratoris habeantur pro expressis et exprimi possint; et cum clausula quacumque [quamcumque] generalem reservationem importante ex quavis causa in litteris etiam dispositione exprimenda; et cum suspensione quarumcumque gratiarum expectativarum specialium et generalium reservationum etiam mentalium et unionum etiam perpetuarum necnon uniendi etc. et quorumcumque aliorum mandatorum et litterarum quocumque nomine nuncupatarum, etiam in nullius sive quarumqumque personarum etiam cardinalium [favorem] concessarum latissime extendenda ad effectum resignationis dumtaxat et citra accessus et regressus et de consensu coadiutorias; et cum derogatione de infirmo resignante et infra viginti dies decedente ac verisimili notitia obitus regularum, attento quod resignans est absens ac statutorum et consuetudinum nec non privilegiorum et indultorum etiam apostolicorum contrariorum latissime extendenda et quod premissorum omnium et singulorum ac circa ea necessariorum etiam fructuum augendo vel minuendo usque ad verum valorem et qualitatis invocationis situatus denominationis vocabulorum etiam si sit canonicatus et prebenda seu cappellania aut aliud beneficium major et verior specificatio fieri possit in litteris. Concessum. Iohannes Casertanus. Datum Rome apud Sanctum Petrum sextodecimo kalendas aprilis anno quarto.